Burgemeester, direkteur vas vir bedrog, diefstalKgotso Khumalo. Foto: JB Marks-munisipaliteit/Facebook Die uitvoerende burgemeester en die direkteur van die JB Marks-munisipaliteit in Noordwes is Vrydag deur die Valke in hegtenis geneem. Kgotso Moses Khumalo (52), burgemeester van die munisipaliteit wat Potchefstroom en Ventersdorp bedien, en Cyril Hendry (54) het reeds in die Potchefstroom-landdroshof verskyn op aanklag van bedrog en diefstal. “Die inhegtenisnemings spruit uit ondersoeke wat deur die Valke na ŉ trustrekening gedoen is, waarin ŉ totaal van ongeveer R5 miljoen wat vir die JB Marks-munisipaliteit bedoel was, gedeponeer is. Die geld is egter nooit aan die ouditeur-generaal verklaar nie,” het kapt. Tlangelani Rikhotso, Valke-woordvoerder, gesê. Die verdagtes met hul aankoms by die hof. Foto: Valke Verdere ondersoek het aan die lig gebring dat verskeie betalings glo uit die trustrekening in die verdagtes se persoonlike bankrekeninge gemaak is. “Daar word beweer dat daar ŉ wanvoorstelling van die geld in die trustrekening was om te lyk asof dit gebruik word om dienste te betaal wat aan die munisipaliteit gelewer is, terwyl fakture na bewering vervals is.” In sommige gevalle is daar glo geld in diensverskaffers se rekeninge betaal vir dienste wat nooit gelewer is nie en sou die verdagtes dan glo die geld by die diensverskaffers kry. Die Valke se ondersoek gaan voort en volgens Rikhotso kan die moontlikheid van nog inhegtenisnemings nie uitgesluit word nie. Die saak teen die twee verdagtes is tot 1 Desember uitgestel en hulle is op waarskuwing vrygelaat. Die verdagtes is gewaarsku om nie naby die munisipaliteit te kom of met enige getuies kontak te maak nie.